Négy gyereket nevelő család háza lángolt, gázpalack is felrobbant Kerecsenden + fotók
Szerda délután három órakor nagy riadalmat keltett Kerecsenden a Pataki utcában kigyulladt lakóház.
Frissítés A robbanást felvette egy környéken lakó. Korábban írtuk Mint megírtuk, tűzoltók, mentők, rendőrség érkezett szerda délután Kerecsenden a Pataki utcába, ahol kigyulladt egy lakóház.  A tűzoltók eloltották a lángokat, Lóczy Bertalan vármegyei katasztrófavédelmi helyettes szóvivő tájékoztatása szerint az utómunkálatok zajlottak már csak fél négy körül. Hozzátette: a tűzben azért nem sérült meg senki, mert időben kimenekültek a házból, a tűzoltók kiérkezésekor már nem tartózkodott az ingatlanban senki. – A tűz miatt nem sérült meg senki, ám bajtársaink mégis két embert szállítottak kórházba Kerecsendről - tájékoztatott Deutsch Ákos, megyei vezető mentőtiszt kérdésünkre. Elmondta: egy mentálisan zavart, agresszív férfit, valamint egy nőt kellett kórházba vinniük. Úgy tudjuk, a férfi megütötte a nőt a tűz helyszínén. A helyszínen járva olyan információkat kaptunk, hogy a fiatal családapa - aki a helyiek szerint dolgos ember - feltehetően sok alkoholt ivott, benzinnel meglocsolta a házat, és azt felgyújtotta. Az utcában azonnal a helyszínre érkeztek rokonok, ismerősök, és próbálták megfékezni a férfit, aki azt kiabálta, olyan mindegy már. Felesége, testvére sokkos állapotba került, őket a helyszínre érkező mentősök próbálták megnyugtatni. Megtudtuk, hogy a családban négy kiskorú gyermeket nevelnek, akik szerencsére ebben az időpontban  még nem tartózkodtak otthon. Óvodában, iskolában voltak. A tűzoltók fél órán belül megfékezték a lángokat, ám a ház lakhatatlanná vált. A gyermekek biztonságos elhelyezéséről a közeli családtagok gondoskodnak.  Az utcában élők arról beszéltek, hogy a férfit többször is elvitték már a mentők a túlzott alkoholfogyasztás miatt. Soltész Bálint vármegyei rendőrségi sajtószóvivő az esettel kapcsolatban elmondta, hogy közveszélyokozás nem állapítható meg, rongálás miatt indult eljárás. Sári László polgármester annyit mondott portálunknak, hogy jelenleg a legfontosabb az, hogy a gyermekek biztonságban legyenek, s erről gondoskodnak a közvetlen családtagok.